Document ID: 32011D0795

РЕШЕНИЕ ЗА ИЗПЪЛНЕНИЕ НА КОМИСИЯТА
от 30 ноември 2011 година
за определяне на финансовото участие на Съюза в разходите, направени в контекста на спешните мерки, предприети за борба с везикулозната болест по свинете в Италия през 2009 г.
(нотифицирано под номер C(2011) 8715)
(само текстът на италиански език е автентичен)
(2011/795/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 3, параграф 4 от него,
като има предвид, че:
(1)
В съответствие с член 75 от Финансовия регламент и член 90, параграф 1 от Правилата за прилагане поемането на разходи от бюджета на Съюза се предхожда от решение за финансиране, в което се установяват основните елементи на предполагащото разход действие и което е прието от институцията или от органите, на които институцията е делегирала правомощия.
(2)
С Решение 2009/470/ЕО се определят процедурите, уреждащи финансовото участие на Съюза при изпълнението на конкретни ветеринарни мерки, включително спешни мерки. С цел да помогне за възможно най-бързото ликвидиране на везикулозната болест по свинете Съюзът следва да осигури финансово участие в допустимите разходи, направени от държавите-членки. Правилата относно процента, който трябва да се приложи спрямо направените от държавите-членки разходи, са установени в член 3, параграф 6, първо тире от посоченото решение.
(3)
С Регламент (ЕО) № 349/2005 на Комисията (2) се определят правилата относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета. В член 3 от посочения регламент са установени правилата относно разходите, допустими за финансова помощ от Съюза.
(4)
С Решение 2010/143/ЕС на Комисията от 5 март 2010 г. относно финансово участие на Съюза в спешните мерки за борба с везикулозната болест по свинете в Италия през 2009 г. (3) на Италия бе предоставено финансово участие от страна на Съюза в разходите, направени за ликвидирането на везикулозната болест по свинете.
(5)
На 3 и 4 май 2010 г. Италия подаде официално искане за възстановяване на разходите, както е предвидено в член 7, параграфи 1 и 2 от Регламент (ЕО) № 349/2005. Окончателните заключения на комисията бяха съобщени на Италия в писмо, изпратено по електронна поща на 29 юни 2011 г. Съгласие от страна на Италия бе получено по електронна поща на 23 август 2011 г.
(6)
Изплащането на финансовото участие на Съюза трябва да бъде обвързано с действителното изпълнение на планираните дейности и предоставянето от страна на компетентните органи на цялата необходима информация в рамките на установените срокове.
(7)
Италианските органи са изпълнили изцяло техническите и административните си задължения, както е предвидено в член 3, параграф 4 от Решение 2009/470/ЕО и в член 7 от Регламент (ЕО) № 349/2005.
(8)
С оглед на изложените по-горе съображения понастоящем следва да бъде определен общият размер на финансовото участие на Съюза за допустимите разходи, направени във връзка с ликвидирането на везикулозната болест по свинете в Италия през 2009 г.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансовото участие на Съюза в разходите, свързани с ликвидирането на везикулозната болест по свинете в Италия през 2009 г., се определя на 93 998,39 EUR. Това решение представлява решение за финансиране по смисъла на член 75 от Финансовия регламент.
Член 2
Адресат на настоящото решение е Република Италия.
Съставено в Брюксел на 30 ноември 2011 година.

Labels: 18
15
5
6